c: text/html

text:
Vakantie grandi por entrega buki sin paga boet
Entrante awe miembronan di biblioteca por entrega buki sin paga boet. Esaki ta posibel te diabierna 25 di augustus.
Pa tur miembro di biblioteca cu tin buki na cas basta dia caba, esaki ta un oportunidad ideal pa evita paga boet. Y e ta atractivo pa studiante y muchanan di scol cu a caba nan aña escolar. Tambe miembronan di sucursal San Nicolas cu a experencia falta di e facilidad di biblioteca pa motibo di renobacion di e edificio por beneficia di esaki. Miembronan di biblioteca San Nicolas, Savaneta, Pos Chikito y becindario por entrega tur nan bukinan na biblioteca Oranjestad durante vakantie grandi. Ultimo dia cu esaki por ta diabierna 25 di augustus.
Un y tur ta bon bini. Den vakantie grandi biblioteca na Oranjestad ta habri 5 dia pa siman non-stop di 9or pa 5or y tambe diaranson anochi di 5or pa 7or.

robotstxt: allowed

filter: keep


text:
Dia di Rey, 27 di april 2017, lo ta e di 57 biaha cu lo organisa e 10K Boulevard Race Esaki lo start pa 5:30 pm na altura di L.G. Smith Boulevard 506 riba caminda pa Malmok y lo termina na Aruba Ports Authority.
E evento e aña aki ta den man di Aruba Triathlon Association.
Lo bay tin bus disponibel, saliendo for di Parkinglot di APA (Aruba Ports Authority) pa hiba atletanan pa e start line. Busnan lo sali pa 4:00 pm, 4:15 pm y pa 4:30 pm e ultimo bus lo sali.
Check in pa e careda aki lo cuminsa pa 4’or di atardi na altura di L.G. Smith Boulevard 506.
Pa 5’or y mey di atardi e careda lo start sali for di dilanti L.G. Smith Boulevard 506 bay direccion rotonde Marriot Hotel/Bakval pa Sasakiweg, na altura di Palm Beach Plaza lo bira na man drechi pasa dilanti High Rise Hotels, na altura di ex-Westin/Riu Antilles lo bira na man drechi direccion Eagle Beach y Low Rise Hotels te na luznan di trafico na cruzada Sasakiweg/Guardian(Fatum), akinan lo bira na man drechi direccion rotonde Wendy’s bay termina na altura di parkinglot di APA.
Na final lo tin entre otro fruta y algo pa refresca e curpa.
Esaki ta un careda cu anualmente ta conta cu participacion di alrededor di 600 participante, local y internacional. Hopi ta e atletanan cu ta regresa pa participa na e careda aki, locual e aña aki no ta excepcion.
Inscripcion por tuma lugar:
– online riba e website www.arubatriathlon.com y pago mester tuma lugar na oficina di IBISA . Riba e website mester bay na “BoulevardLoop”, yena bo inscripcion y pa facilita e pago na IBISA nos ta recomenda pa print bo confirmacion.
– Tambe por pasa na oficina di IBISA y yena e formulario di inscripcion y hasi bo pago mesora.
Prijs pa inscripcion a bira Afl. 35,= pa atletanan local y US$ 35,= pa atletanan internacional.
Ultimo dia pa inscribi lo ta dia 20 April 2017.
Por busca bib (cu chip) y bo dry fit shirt na oficina di Aruba Ports Authority e dianan:
20 y 21 di april 2017 entre 3’or di atardi pa 5’or y mey (3:00 pm – 5:30 pm)
Corda bin cu e recibo di pago!
Tene cuenta cu pa motibonan organisatorio, nos no por tuma mas inscripcion despues di dia 20 di april 2017.


text:
Jadidah Winklaar, kende ta forma parti di e staf di Dienst Publieke Scholen, a haya cu International School Leadership (ISL) a bay bon. E parti importante pa Winklaar tabata cu e setting tabata perfecto y e training tabata uno exitoso.
“E tabata hopi bon, den e sentido cu nos a bini hunto cu otro. Lidernan di scol, cabesante, schoolbestuur, inspectie, Directie Onderwijs, tur hunto den e setting ey tabata perfecto. Pasobra tur hende tin diferente nivel tambe of tipo di scol. Bo tabata brainstorm, haya hopi mas informacion y tur ta comparti nan experiencia hunto. Esey pa mi tabata hopi importante. E setting con nos ta cu otro”, Winklaar a splica.
Pa opdracht nos mester haci un proyectplan, unda cu nos mester bay implementa algo na nos scol, pero tin asina hopi. Hopi cos ta importante y tur cos ta bon, tin cosnan cu ta un refreshment, pero e frame work ta algo cu a haci impacto.
Den e ultimo les/training, e instructor a bisa cu Ministerio di Enseñansa ta bay haci e frame work na Hulandes, e ta bay traduci esey pa nos, pasobra nos tur na Aruba por uza e frame work. Esey ta uno cu ta importante, pero den tur e dianan tur tabata tin cosnan importante. Kiermen di data, di diferenciacion, kiermen tur tabata importante. Ta solamente cu nan mester trece esaki den practica.
“Mi ta kere prome cu tur cos cu nos mester haci ta bisa danki na nos Minister pa duna nos e oportunidad di haya e training aki. Manera mi a bisa cu den e setting aki ta importante, no cu ta solamente bo ta cu directornan so tur ora, pero bo tin e hendenan cu ta cay bou di e schoolbestuur aki cu tambe tabata presente den e training, bo tin inspectie, Directie Onderwijs, bo tin otro directiva di scol manera SPCOA, SKOA y trahando hunto nos ta brainstorm y cambia informacionnan.
Esey tambe tabata hopi importante y mi ta kere cu nos mester pasa e informacion aki cu nos a ricibi bek pa nos docentenan. Kiermen nos e lidernan tabat’ey, nos tur a haya e oportunidad pa presenta den e training aki, haci uzo di e training aki, pero awo nos mester pase pa nos docentenan cu ta traha na school. Y bisa Minister danki pe oportunidad y cu e tabata un training exitoso”, Winklaar a conclui.


text:
In de tijden waarin we leven hebben we geleerd om zo zelfstandig mogelijk te zijn…
Recht te hebben op onze eigen plekkie…
Dus ook al hunkeren we van binnen naar die ene liefde…
Onze ego laat dit vaak niet toe …
Het zal steeds valkuilen voor ons scheppen…
Om ons te laten denken…
Nee… nu nog niet…
Nee…dit is het niet…
En uiteindelijk gaan de jaren en kansen voorbij…
En onze lege handen… onze lege armen…
Zullen ons niet aan kunnen vullen…
Ze kennen alleen maar …ons…
Ze zijn niet gegroeid…
En zijn niet verrijkt met de warmte van die ander…
Tin ora mi ta puntra mi mes, di con parse cu nos a aleha asina tanto di e cosnan aki…e cosnan chiquito cu tin un significacion asina grandi den nos bida. E tempo cu nos hopi bes no ta tuma mas pa disfruta un rato di e cosnan simpel di bida. Cosnan manera sinta un rato den silencio pafo di bo cas y disfruta di e naturalesa cu ta rondona bo. Cosnan manera tuma tempo un rato pa un dushi combersacion… E tempo cu nos no tin mas pa pensa riba e cosnan cu ta kita nos alegria di bida. E cosnan cu ta hasi nos malo. Ultimo dianan mi tabatin basta contacto cu hendenan cu ta papia riba salud y malesa y hopi di nan ta busca un otro forma pa anda cu e cosnan cu ta hasi nan malo. Of miho bisa, nan no kier ta malo mas. Of…nan no kier pa kita nan malesa na un forma forsa cu anti-biotica. Hendenan a bira hopi mas conciente y nan kier sa y compronde pakico nan ta bira malo. Nan kier sa si den nan cura tin un yerba medicinal cu por cura nan. Nan kier compronde, pakico nan ta bira malo y con pa evita cu nan ta bira malo.
Talves si nos tuma un tiki mas tempo pa nos ‘biba’ y disfruta e cosnan simpel di bida…nos lo bira menos malo? Esaki ta un pregunta hopi interesante y den hopi estudio ya a conclui cu hendenan cu ta biba un bida balansa, unda ta traha tempo pa mas cos cu solamente trabao y diberticion tin un miho calidad di bida. Hendenan a bira manera adicto na trabao y a perde e contacto cu e mundo di naturalesa, e mundo di comunicacion humano, e mundo pa sirbi otro, e mundo pa tuma tempo y scucha e hendenan cu nan ta stima, no solamente cu nan orea, pero cu nan curason… Nos a perde contacto cu e mundo di silencio y ta yena nos mundo cu tur sorto di desorden cu ta stroba nos di scucha…di tuma tempo pa bida mes…
Continue reading “E cosnan di balor real den bida…”
Con nos ta siña nos yiunan?
Tin un cantica di ‘Crosby, Still, Nash & Young’ cu ta yama ‘Teach your children right’, esta siña bo yiunan ‘corecto’ of ‘bon’. Esaki ta un frase cu por pensa y bisa hopi di dje. E cantica ta bisa cu de bes encuando bo tin cu ‘djis hala rosea, wak bo yiunan y ‘sa’ cu nan ta stima bo’. Esey ta berdad, no tin un yiu cu den e fondo di su curason, no ta stima su mayornan. E cantica ta bisa cu ta importante pa laga e yiunan liber pa hasi nan propio decisionnan, pero ta importante pa duna nan un base.
Un otro dicho cu mi a yega di tende cu a impresiona mi ta ‘E dos cosnan mas importante cu nos por duna nos yiunan ta ‘hala pa nan bula y rais pa nan sa di unda nan ta bin’. E rais aki a bay perdi den hopi caso, ‘nos’ a lag’e bay perdi. E ta un proceso cu a cuminsa serca nos mayornan, cu kier a ‘impone’ nan forma di educa, paso esey tabata e unico forma cu nan conoce. E la sigi cu e hendenan di mi generacion, e ‘baby boomers’. E horornan di e guera na Vietnam, e discriminacion sin piedad na Merca y Sur Africa y e ‘poder’ di Flower Power, e musica di The Beatles y The Doors a hasi cu nos kier a crea un mundo di pas y amor. Den nos afan pa drecha e mundo pafo, hopi biaha nos a lubida di cuida nos mundo paden y cuida nos propio raisnan. Talves nos a lubida di duna tempo y amor na nos mes y na e hendenan cu tabata rond di nos.
Banda di esaki e actitud y mercadeo materialista salvage no a pasa nos tampoco voorbij y nos kier a duna nos yiunan mas cu nos a haya y aki talves nos a lubida di duna nan suficiente rais. Pero tanten, nos propio raisnan tambe a bira un tiki esclavo di e medionan di comunicacion masivo y entretenimento den tur skina. Bida parse di ta un fiesta continuo, ‘la vida es un carnaval’, e famoso cantica di Celia Cruz no por a bis’e miho. Y asina nos ta yegando na e siguiente generacionnan…
Continue reading “E esencia di violencia…Ki ehempel nos ta duna nos yiunan?”
Prome cu bo usa bo sub-conciencia, bo mester conoce su principionan, su leynan.
E leynan mas importante ta esakinan:
Cada imagen visual concreto cu tin tur nos atencion, tin e tendencia di realisa su mes.
Si e boluntad y e creencia ta contradeci otro, semper y sin excepcion boluntad ta perde. Si bo ta malo y bo ta kere (creencia) cu bo no ta bira bon, bo lo no cura ni maske con hopi bo lo kier (boluntad) esey. Hopi hende ta pone tur nan boluntad pa yega un meta, pero no ta logra. Otronan ta usa nan imaginacion y si ta logra. Un condicion primordial pa logra ta pa no carga pensamento y imagennan cu ta contradeci e meta.
Cada intento cu bo hasi pa logra algo, sin usa bo imaginacion bibo ta casi destina pa fracasa.
Bo mente tin dos parti, e parti conciente (10%) y sub-conciente (90%). Abo ta e hardinero. Tur dia nos cada un ta plantando simianan di pensamento den nos sub-conciencia cu ta forma nos realidad di cada dia. Loke bo sembra bo lo cosecha den bo bida y bo alrededor. Pesey corda semper ‘Sembra bon, pa bo cosecha ta abundante’. Esaki ta cuminsa cu un accion simpel, pero super importante, esta ‘cuida bo pensamentonan’. Pasobra loke bo pensa, bo ta atrae den bo bida. Asina tin hopi hende cu ora bo puntra nan ‘con ta bay cu e bida?’, nan ta contesta ‘luchando’. Y aunke hopi biaha nan no realmente kier men esaki y nan no ta realisa cu e mensahe cu nan ta mandando pa nan sub-conciencia ta ‘bida ta un lucha’. E sub-conciencia na su turno lo crea e circumstancianan perfecto pa bo bida bira un lucha.
Continue reading “E poder di bo sub-conciencia…Kico bo tin den bo mente?”
E significacion di e pintura di bo yiu…
Un storia saca for di bida real…
‘Yen di orguyo e criatura ta bin serca su mayornan, cu ta druk y ocupa cu su cosnan di tur dia. ‘Mami, papi, mira un cos bunita cu mi a pinta pa bo…” Den su drukte e mayornan ta tira un bista riba e bladchi, pero no ta mira di berdad… “Hopi bunita, mas oro mi ta mir’e un poco miho. Mi ta hopi ocupa awor…” Yen di tristesa e mucha ta bira cana bay… Aunke e mayornan den nan drukte di bida no a ripara…e mucha a sinti e falta di atencion… un falta di atencion cu te hasta den su pintura, tabata hinca…
Un pintura di un mucha ta mas cu un combinacion di colornan. Pa un persona cu ta entrena pa analisa un pintura e ta un refleho di e forma con e mucha ta experencia e mundo cu e ta biba aden.
Bo por saca afo con e mucha ta na e momento ey…su emocionnan, su stress y guia e mucha y mayornan cu tips den e educacion di nan yiu.
Continue reading “E significacion di e pintura di bo yiu”
Ta hopi tristo pa lesa frecuentemente, podise demasiado frecuente cu abuso sexual ta topico di casonan dilanti hues. Casonan unda padrasto, omo, tata, ruman, coach cu ta abusa di menornan di edad. Hendenan sin escrupulo, moral y decencia cu no ta realisa con nan por kibra bida y destrosa almanan di un otro ser humano. Abuso emocional y sexual no ta di awe, ni di Aruba so, tampoco e ta mara na status social, rasa, religion, entrada, ni educacion. Lastimamente e ta parse di ta un di e cosnan inperdonabel cu hendenan ta sigi comete, bou di e excusa di ‘mi tabata burachi’, ‘e mucha mes a busca’, ‘e muchanan awendia ta madura asina tempran’, ‘mira con mucha chiquitonan awendia ta bisti. Ta fout di e mama si algo asina pas’e.’ Tur ta excusanan cu e abusador ta inventa pa laba su consenshi di algo cu nunca por ser papia bon. Den caso di abuso di mucha tin hopi gradacion, hopi forma, hopi color, pero semper mesun dolor y berguensa pa e mucha y e hendenan rond di dje cu di berdad ta stim’e. Podise pesey abuso di mucha ta un di e taboenan mas grandi den comunidadnan rond mundo, tambe na Aruba. Casi sigur e taboe y e berguensa aki ta entre e motibonan principal pakico specialmente abuso di mucha ta sigi existi. Simplemente pasobra ta tene tur cos scondi pa asina ‘otro’ hende no haja sa. Lastima, pasobra finalmente e no ta juda ningun hende, ni e abusador, ni e victima. Lastima cu tin hendenan adulto cu no ta realisa cu un mucha chiquito ta puro inocencia cu Dios y bida a duna na hendenan adulto pa cuida y guia y hiba nan na un bida sano y felis.
Continue reading “Abuso sexual di mucha y bidanan destrui”
Mary Jo Foundation ta conoci pa su trabou di sosten pa hendenan muhe cu cancer. Y Merveline Geerman ta conoci pa su trabou den estetica, Viva La Donna Day y su bon gusto. Den e trajectoria aki Merveline a topa cu e hendenan dinamico di Mary Jo Foundation y nan a dicidi di hasi un presentacion con pa mara lenso durante un charla organisa pa e fundacion.
E modelonan tabata Carina, Ingrid y Gloria. Nan tur 3 ta damanan cu ta hajando tratamento pa cancer. Nan ta damanan tambe cu ta hopi conciente cu despues di cancer, tin bida y cu ora bo ta percura pa bo mes, bo ta sinti bo mes mas bon. Tur esaki ta juda pa gosa di un miho calidad di bida y condicion di salud. Hunto cu nan tabata Genevie, jiu muhe di Merveline cu kier a mustra su solidaridad cu muchanan jong cu tambe por haja cancer y den e tratamento pa e malesa, tambe lo por perde nan cabey.
Pa e projecto aki Merveline a busca lenso y sjaal di Hulanda, pa asina por ofrece lo ultimo den moda Europeo. E damanan presente a keda hopi encanta cu e presentacion aki. E modelonan ta haja cu bo no mester sconde bo curpa y tin berguensa pasobra bo tin cancer. Bida ta sigi semper, tambe pa hendenan cu cancer. Nos tur tin reto y nos tur tin bida. Nan tin cancer, pero nan no ‘ta’ nan malesa. Nan ta muhenan jen di bida y esey e potretnan ta mustra.
Continue reading “Mi ta muhe, mi tin cancer y mi ta bunita…”
Den tempo di crisis aki, ta bon pa nos busca metodonan pa economisa den nos bida diario.
Dor di busca den revista y riba internet, bo por haja ideanan fabuloso. Dor di cana rond y compara prijs, bo por haja material na bon prijs. Paga tino na e baratijo den tiendanan, bishita mercadonan di purga, cambia material cu bo amiganan…y asina mira con hopi lihe bo por traha un empake pa bo regalo cu ta impacta dos biaha… prome pa e empake y despues pa e regalo mes…
Loke tambe ta leuk pa forma un grupo di amiga y hasi un anochi unda ta trese material hunto y ta traha cosnan leuk hunto. Tambe por pidi un hende experto pa duna un workshop
Tambe muchanan ta gusta traha nan propio empake. Djis duna nan un poco material y strik y wak con bunita resultado nan por logra… Asina ta sinja nan di chikito pa ta carinjoso pa nos planeta…Exito!


text:
Roots Palmera ta un banda cu integrantenan Rubiano biba na Hulanda. Desde nan inicio anja pasa Roots Palmera a forma e banda pa asina por integra differente zonido Caribense den nan musica. Esaki a resulta den un acojida grandi, tresiendo nan zonido Caribense dilanti different publico na Hulanda. Den nan musica bo por scucha influencianan di Reggae, Soca, Zouk, Dancehall y Rock cual ta asegura un “feel good vibe”. Single release “Tell Me” Den nan ultimo producshon Roots Palmera a produci un cancion hunto cu Micheal Lampe. Esaki ta un producshon cu Aruba henter por ta orguyoso di dje y cu Aruba henter por identifica nan mes cune. E cancion yama “Tell Me” y bo lo por disfruta di e influencia Caribense den dje. E cancion ta online gratis disponibel pa e pueblo henter por scucha. Support boso yui nan di tera, scucha e cancion y laga Roots Palmera sa si esaki a cai na boso agrado. Caribbean tour Aruba & Curacao 2016 Pa esnan cu ta puntra nan mes ta ki dia e yui nan di tera ta regresa nan isla pa asina toka na Aruba
ELITE PRODUCTIONS ARUBA A ESTRENA “THE DOME” PA TENE EVENTONAN UNICO!
December 8, 2017 0
Inscripcion a habri pae di 4er Aquathlon Escolar organisa pa IBiSA
November 21, 2017 0
Muchanan di Sonrisa a pasa un atardi dibertido cu Rotaract Club of Aruba
November 21, 2017 0


text:
Kòrsou a invitá Aruba pa ‘Curaçao International Drag Fest 2016’
...Enkonekshon ku selebrashon 45 aña deporte di drag race i 20 aña di Curaçao International Raceway...
WILLEMSTAD- 14 di mart 2016:- Ofisina di Turismo di Kòrsou (CTB) huntu ku Fundashon Autosport Curaçao (FAC) a invitá Aruba kompletu pa forma parti di e selebrashon di 45 aña deporte di drag race na Kòrsou i 20 aña di Curaçao International Raceway. ‘Curaçao International Drag Fest’ ta un evento ku tur aña di nobo ta krea hopi espektativa internashonalmente i sigur den área di Karibe i 2016 lo no ta e eksepshon.
Durante un enkuentro relahá i ameno ku prensa, koredornan i fanátikonan di e deporte di velosidat na Aruba, CTB i FAC a duna tur informashon i a ekstendé un invitashon ofisial pa nan forma parti di e selebrashon e aña aki. CTB a hasi uso di e oportunidat pa informá tur presente di e otro aktividatnan ku Kòrsou tin di ofresé durante di e dianan di ‘Curaçao International Drag Fest’ i pa sobrá di aña 2016. Despues di e rueda di prensa e tim di Kòrsou a tene algun entrevista èkstra ku prensa di Aruba. ‘Curaçao International Drag Fest’ lo start dia 26 di aprel ku un Auto Show riba Brionplein, 28 di aprel lo tin ‘Test & Tune Night’, 29 i 30 di aprel i promé di mei lo ta e dianan di kareda. Paisnan ku ya a konfirmá nan partisipashon ta: Aruba, Boneiru, Colombia, Estádos Unídos, Hulanda, Puerto Rico, Repúblika Dominikana, Venezuela i naturalmente Kòrsou komo pais anfitrion.
Komunidat di Kòrsou tambe ta keda kordialmente invitá pa bishitá ‘Curaçao International Drag Fest 2016’ i asina kompartí ku nos bishitantenan internashonal. Un danki ta bai na InselAir ku a aportá na e rueda di prensa i media tour na Aruba. Pa mas informashon por bishitá e wèpsait di FAC: www.curacaodrag.com i Facebook: http://bit.ly/CuracaoRaceway.


text:
UTRECHT – Mi hendenan, con bay! Kibanda tin frieu, ambiente, bomboshi y e ultimo 7 siman di scol. Un poco mas y por te hasta sinti e smaak di libertad. Pero bon ban papia, pasobra mi tin sopi ta keinta na Aruba y mi ta pura pa yega mi come prome otro pasa bay cune.
Ey miho mi lemai, nos no ta kinan pa papia di aventuranan amoroso cu tin planea pa zomer.
Na final, mi ta hoben y fabuloso, mi tambe merece gosa toch? Ma bon. Ta asina cu dia di labor ta tras di lomba. Mi tabata tin un idea basta cla di kico mi kier a discuti cu bosonan e siman aki. Inicialmente mi kier a papia di con hopi trabou emocional y intelectual nos ta haci dia aden y dia afo pa otro sin cu nos mes realisa. Papia di trabounan manera por ehempel un bartender of un artista cu ta haci tattoo, cu ta trabounan cu tin un carga hopi emocional cu nan pero hende no ta wak e asina of miho bisa no ta wordo condiciona pa wak e asina. Tin hende cu ta bin bar pa bebe y desahoga nan pena y sin cu nan realisa nan ta pone e bartender shift di un hende cu ta prepara bebida pa un confidente. Of, e persona cu ta bin pa tattoo e cara di su mayor na un parti di su curpa y ta caba na conta e artista full e storia di su bida, llora, etc, etc.
Mi tabata di profundisa mi mes den e topico aki, te ora cu mi a topa cu un articulo di un muhe hoben y Latino cu a caba di gradua na Universidad UC Berkeley na Merca y a duna su mayornan tur e credito pa su logro. E articulo ta subraya un potret di e hoben para mey mey di un campo cu su capa di graduacion cu su mama y su tata banda di dje. E hoben ta conta con el a crece cu resentimento contra su mayornan pa motibo cu nan no tabata tin mucho educacion, e tabata frustra cu nan no a persigui un educacion mas halto y tabata haya su mes ta bisa cosnan violenta na su mama manera “Ami no tabay ta kens manera abo, ami tabay universidad mi biba un miho bida”. Esaki tabata pasobra, segun e hoben den su rebeldia e no por a mira su mama como algo mas cu djies su mama. E no por a wak e sin e titulo, sin sa cu su mama, prome cune tabata un hende cu su propio soñonan tambe y pa motibo di pobresa no por a sigui scol. E hoben ta conta cu e no tabata necesariamente wak trabou di campesino manera un trabou malo pero e tabata resenti ta pober y e tabata sa masha bon cu si tin un chens cu e lo sali di pobresa e lo mester ta pa medio di educacion.
E storia a conmovemi, miso cu miso a bira emocional den mi camber. Pasobra den un manera
mi por a identifica cu e hoben. Creciendo, mi a wak mi mama y mi tanta traha super duro pa hiba ami y mi primanan dilanti. Latina, sin mucho educacion nan tabata haci tur cos desde bende cuminda, haci oficinanan limpi te na cuida yiu di hende etc. Y desde chiki mi tambe ta traha duro mescos cu nan, desde yena saco na supermarket, laba auto, baña cacho di e bisiñanan no tin algo cu mino a haci. Mi a crece rond di otro muchanan cu tabata tin mayornan cu tabata tin bon trabou, sinembargo mi no tabata tin un mal imagen di e trabounan cu mi mama y mi tanta tabata haci tampoco. Mi djies tabata sa cu e ta duro y nan tabata pusha nos pa studia pa nos no traha mes duro cu nan. Pero kico yiu, cu 14 aña ta yena saco na super market ta masha great mi tabata sinti ta yega cas cu mi 60 florin. Ey, ambiente!
Te dia cu mi tabata na un fiesta y un guy cu tabata den mi klas dilanti tur hende, den un tono ignorante a bisami “Ey yakari, ma wak bo mama ta slice keeshi na Bo Wah Supermarket”. Su intencion tabata pa ponemi sinti laaf pero ami a bira conteste “Bo kier mi ta ofendi? Bono a wak e ta horta tog? Ba wak e ta traha!”. Esey si, e dia ey tabata e dia cu puntje a kom bij paaltje den mi bida. Esey tabata e dia cu mi a realisa e asociacionnan cu hende tin cu cierto tipo di trabounan y con nan por uza esaki pa menosprecia otro. Mi hendenan, no tin ningun trabou na mundo cu no ta digno mientras e ta wordo haci cu integridad y balentia.
Nunca, nunca purba ofende hende cu ta traha den un manera honesto pa nan biba.
Pasobra sino lo tabata pa e hendenan balente cu ta lanta tur piki sushi, nos no lo tin
cayanan limpi. Tur trabou na mundo merece respet, te hasta esunnan cu bo ta spera cu nunca bo lo tin cu eherece.
Gratitude to the beautiful Alejandra Lopez, who sincere honesty inspired this column.
You make me, and all other Latinas around the world proud.
“this one’s for you mami, porque la mensa soy yo. because supposedly i came to UC Berkeley to become smart but i now realize that everything good i’ve learned has always been from you. and i can only aspire to be as smart, funny, beautiful, and chingona as you.
gracias mami y papi for all the dichos, reflections, jokes, roasting, and love that y’all have given me, even at my worst of times. los amo <3 <3″ – Alejandra Lopez
Has one comment to “No tin trabou na mundo cu no ta digno”
-
Paula Nahr - May 5, 2017
I can relate too. Danki Yakari.


text:
Francis Sling ta kontinuá e historia tras di e obra di ‘ 3 o ‘clock romance’
Den transkurso di fin di aña pasá nos tur por a apresiá kon e artista lokal, Francis Sling a transformá un muraya den Skalo den un asombroso obra di arte. Francis Sling a duna e obra aki e nòmber di ‘3 o clock romance’. ‘3 o’clock romance’ ta karga un mensahe hopi mas profundo i pa e motibu aki Francis a opta pa no laga e obra keda na djis un mural impaktante.
Hopi di nos, pasando den kayanan di Skalo, a para un ratu i apresiá e obra ‘3’ o’clock Romance riba e muraya na Skalo kaminda ántes tabata D.A.R.E. Pa hopi di nos e pintura ta simplemente un obra bunita. Sinembargo pa Francis Sling ‘3 o’clock romance’ ta representá un ekspreshon di doló, un orashon na altisimo i alabes un mensahe na e pueblo di Kòrsou. Arte ta un forma impreshonante pa komuniká i pone hende pensa mas aleu riba temanan simpel di tur dia.
Netamente pa por kompartí e mensahe aki Francis a sòru di kapturá e trayektoria miéntras e tabata pinta ‘3 o’clock romance’. Resientemente Francis a kombiná e imágennan aki i a krea un klìp musikal basá riba ‘3 o clock romance’. Den e siman tras di lomba e klìp a keda publiká riba Francis su rednan sosial. E poesia rítmiko aki ta karga e nòmber di ‘Pajarita’. Den dje Francis ta presentá parti di su pensamentu tras di ‘3 o’clock romance’.’Pajarita’ ta konta e historia di 2 para ku kasualmente a topa otro un atardi 3’or riba un taki. Durante e enkuentro aki nan a disfrutá asina tantu di otro su kompania ku su siguiente dia, sin niun palabrashon, nan kada un a bolbe na e taki 3’or di atardi sperando di bolbe topa. Meskos a sosodé atrobe su siguiente dia, i e dia despues di esei i un biaha mas su dia siguiente.
Importante den e relashon entre e dos paranan aki tabata ku nan no a hasi niun promesa na otro ni a palabrá un sierto malchi spesífiko pa nan relashon. Paso si esei lo tabata e kaso kisas un dado momento nan lo a sigui bin topa riba e taki simplemente pa kumpli ku nan promesa na otro i no paso nan tabata ke ta huntu enrealidat. Esaki hopi bia ta rason di hopi traishon i mentira den relashonnan; promesanan grandi hasí na otro kual a lo largu ta pèrdè sentido i no ta karga e mesun nifikashon mas. ‘Pajarita’ ta pone énfasis riba amor inkondishonal. Un nivel di stimashon kaminda bo ta asina liber pa bisa i hasi tur loke bo ta sinti, sin kore e rísiko ku paso bo a hasi e loke bo kurason ta deseá e persona no ta sigui stimabo (meskos) mas. E klìp di ‘Pajarita’ ta aksesibel riba Francis su kanal di Youtube, riba Spotify i tambe por wòrdu pidí na tur emisoranan lokal.
Dianan 10 i 11 di ougùstùs próksimo Francis lo tene un eksposishon públiko basá riba ‘3 o’clock romance’. E ‘3 o’clock Art Expo’ lo tuma lugá na Skalo (van Raderstraat 13) for di 18:30 te ku 21:30 pm. Un i tur ta bon biní pa pasa i apresiá e obranan ku Francis lo tin durante e eksposishon aki. Mas ku klaro ku bishitantenan lo tin e posibilidat pa kumpra tambe di e obranan ku lo keda eksponé den ‘3 o ‘clock Art Expo’.


text:
Torneo HEINEKEN femenino fast pitch di Aruba Softball Bond a continua
Torneo HEINEKEN femenino fast pitch di Aruba Softball Bond a continua den fin di siman. Den un t
remendo encuentro entre Jaguars y Tanki Leendert Girls e ekipo di Rayborn Didder a soda frieu unda por poco Tanki Leendert lo a kibra nan invicto.
Finalmente riba 2 error costoso di primera base Jaguars ta logra rally pa seya e victoria y mantene nan mes impecable cu 5 victoria y 0 derota. Jaguars 13 careda, 12 hit, 4 error.
Tanki Leendert Girls 10 careda, 3 hit, 4 error.
Ludmila Geerman kende ta drenta releva Carilina Kock den di 3 inning ta bay cas cu e victoria. Milderd Kock ta bay henter e ruta pa Tanki Leendert Girls, pero mester conforma su mes cu e derota mirando atras riba un bon actuacion.
Mihor bateadornan pa Jaguars ta Jennysela Tromp 4-4, Ludmila “Michi” Geerman 3-2, Ahira Ignacia 4-2, Carolina Kock 2-2, Milvienne Henriquez y Zayda Henriquez ambos di 3-1.
Pa Tanki Leendert Girls a destaca na plato Jelitza Ras y Tian Winklaar di 3-1, Zuleyma Croes di 2-1. Torneo ta den bon drive y ekiponan ta batayando fuerte contra otro.
Softball femenino den pleno desaroyo.


text:
E acuerdo di gobernacion entre e partnernan di coalicion firma recientemente ta duna, pa loke ta e asuntonan cu ta bay toca e proximo ministro di Husticia, un lista impresionante di asunto cu mester bay atende. Di un plataforma nacional den cual ta participa tur instancia cu mester ta aden, te na adaptacion di ley di admision y expulsion (LTUV), ta hopi asunto pa atende y ta logico cu no por atende tur desde inicio.
Cu gobierno nobo ta desea di haci visibelmente algo na criminalidad ta logico. Aumenta cantidad di polis riba caya ta bay ta costoso, tanto na personal como na material y ekipo. Pero ta necesario duna atencion na training di polis nobo, solamente pa cumpli cu e fluho saliente di agente di edad di pension. Ta importante pa banda di e personal dedica atencion principalmente na uzo di metodo moderno di recolecta informacion y yega na un grado mas halto di resolve caso, sin cu esaki ta implica un utilisacion mucho mas grandi di personal. Supervision di camara ta algo cu a priminti pa hopi tempo caba, principalmente den area di hotel. Pan di mayoria di nos poblacion ta depende di e trankilidad y siguridad den e zona ey y duna esaki prioridad ta no mas cu logico.
Control di costa ta importante, mas tanto pa evita entrada di droga y arma. Tin un cierto fluho di persona cu ta drenta via costa, pero experiencia ta cu e gran mayoria ta simplemente drenta como turista na aeropuerto o waf y no ta sali mas. Un di e prome tareanan ta pa e cuerponan uniforma cuminsa haci uzo di e informacion cu tin disponibel, pa hopi aña caba, di tur persona cu a drenta y no a sali mas.
Naturalmente tur esaki ta concerni represion, y ta importante pa traha riba prevencion. Esaki ta rekeri acopla tereno di husticia cu otro area di trabao gubernamental. Ta menciona por ehemplo e uzo di trahado social den e trabao den bario. Nos no ta mira ainda con esaki ta ser organisa, pero un punto positivo ta cu esaki lo ta contrario na e maneho ilogico di gabinete anterior di concentra e trabao social den un par di oficina so, y hasta un dado momento a pasa pa kier concentra tur trahado social den oficina principal na Playa. Awor henter e area di Noord ta obliga di bay Paradera pa acudi na Asunto Social pa bijstand. Na luga di sigui e regla di cu e trahado social mester ta mas cerca posibel di e cliente, den e añanan cu a pasa lo contrario tabata e caso. Ta di spera cu awor por implementa un trabao conhunto adapta, cu e mal experiencia aki na bista.
Cu despues di e luz negativo cu tabatin pa gran parti di e aña aki riba e proceso di admision di stranhero, gobierno nobo ta bay reorganisa e departamento encarga cu permiso di estadia ta parce logico. Corta e tempo di tramita un permiso drasticamente ta bon pa economia, menos tempo pa warda prome un empleado di exterior por cuminsa traha, pero ta bon pa combati corupcion tambe. Proceso largo y no transparente ta loke ta brinda oportunidad pa esunnan cu ta desea di soborna nan ruta pa yega na un permiso. Ta presion y desesperacion pa warda lunanan largo ta haci cu doñonan di trabao ta cuminsa busca un ruta mas cortico y esey ta paga pa haya e permiso. Nos no a caba di contempla e desastre cu esey ta causa, pasobra caso Ibis no a ni yega corte ainda.
Ta di spera cu den e mesun esfuerso ta hinca e trayecto di conseho riba mercado laboral tambe, pa minimalisa e corupcion cu por tuma luga aki den. Un simpel declaracion di e proximo ministro cu mester maneha esaki cu e si ta di confia, den e contexto di mehora integridad y transparencia, no ta suficiente. Y papiando di transparencia, lo ta recomendabel pa na mesun momento crea un sistema di tracking pa e cliente por sigui e proceso di tramite y por haya sa te unda e proceso a avansa caba. Cu esaki lo bay haya cierto resistencia den e aparato por ta e caso, pero no motibo pa no hacie. Tambe lo mester institui un bon sistema di control interno, tanto na Labor como na Dimas. Y si ta institui un Camara di Integridad, anto por crea tambe e procesonan formal di reportahe na e organismo aki, cu posibilidad di paso hudicial tambe. Esaki hasta si e ministro(nan) di turno ta envolvi.
Tambe ta parce logico pa laga Dimas muda pa ministerio di Husticia atrobe. Nos sa e motibo pakico un departamento asina a end up bao ministerio di Infrastructura, y cu tabatin cuestionamento di e situacion na Aruba den e consulta entre e ministronan di husticia di Reino, pero den gabinete Eman no tabatin boluntad pa actua contra e kroonprins di e partido. E consecuencianan di e situacion aki no a caba di surgi ainda y no ta mas cu normal pa pone e cosnan aki na nan luga di e prome momento caba.


text:
Awe diahuebs 1 di juni e comision di The Revival of Palo Marga 2 kier invita tur drivers y doñonan di vehiculo di drag pa un Drivers Meeting na Centro di Bario Brazil p’awe nochi 7:30. Durante di e anochi aki lo duna un update di kico t’e ultimo desaroyonan
Month: May 2017
UNESCO ARUBA ta organisa workshop “Inventarisacion di Aruba su Herencia Cultural Inmaterial”
UNESCO ARUBA a organisa su prome workshop den e sala di actividad di Biblioteca Nacional Aruba. E tema: “Inventarisacion di Aruba su Herencia Cultural Inmaterial”, ta hunga un rol importante pa e Islanan di Caribe Hulandes. Organisacionnan y fundacionnan local a participa cu e prome dia di workshop p’asina uni cabes
Departamento di Salud Publico ta contento di anuncia cu: Un total di 18 persona a gradua pa curso di MGZ
Hospital celebrando hubileo di su empleadonan
Di 14 encuentro exitoso: “Nos mester documenta nos mes y traha riba relacionnan duradero”
WILLEMSTAD – E di 14 Konferensia Anual di Hende Muhé na Kòrsou: ‘About Legacy and Female Leadership’ tabata otro encuentro exitoso di hende cu kier bay dilanti den bida cu loke tin disponibel, cu sa cu tin mucho mas den bida y kendenan ta dispuesto pa traha riba relacionnan pa
Fundraising Bingo, organisa pa Parokia San Juan Pablo II
Parokia San Juan Pablo II, Tanki Leendert, ta organisa un Bingo pa recauda fondo pa traha un Cas Parokial. Esaki ta tuma lugar diasabra 1 juli 2017, na Club Caiquetio. Esaki ta cuminsa pa 8.00 pm, registracion ta for di 6.00 pm. Bar y cushina lo ta bon surti. Carchi obtenibel na Parokia
Brazil Taekwondo a dal duro cu training na Baby Beach
Diasabra ultimo e team di Train Hard Fight Smart a dal duro cu un bon training intensivo na Baby Beach. Awor cu tin varios campeonato dilanti porta, Brazil Taekwondo Stichting kier mantene su nomber na halto. Diasabra awor lo presenta cu un team dinamico n’e campeonato nacional di San Nicolas Taekwondo Center. Aaron Jacobs sa caba
Fundacion Pa Nos Comunidad tin respaldo di Gallo Family Vineyards
Campeonato Arubano di Landamento Sincronisa un exito total!
Dianan 20 y 21 di mei ultimo, AZB a organisa su competencia di mas grandi di aña p’e deporte di landamento sincronisa, esta e "Aruba National and Invitational Age Group Synchronized Swimming Championships". E competencia tin un caracter international y e aña aki tabatin dos atleta di Bahamas cu a participa
Lansamento oficial di di “Green Bike” na Aruba
Diaranson atardi, Green Bike Aruba a establece su mes oficialmente na Aruba. Hopi hende por a mira caba e diferente stacionnan di bicicleta rond di Aruba. Green Bike ta un forma saludabel y sostenibel di transporte unda cu e bicicletanan lo ta disponibel pa comparti y ser uza den diferente area rond


text:
Pa tur esnan cu a paga caba na IBISA, nos ta warda bo cu bo recibo na RCA e fin di siman aki, diabierna atardi 5or pa 9or pa busca bo Shirt y #Tag of diasabra di 1or pa 5or.
P’esnan cu no a inscribi ainda, nos lo acepta inscripcion te ora yega 500 participante.
Actividad mes ta diadomingo, salida exactamente 6:30 am.
Sali dilanti entrada principal na RCA bay rotonde Tanki Leendert, rotonde Paradera, rotonde Sero Blanco, rotonde Piet, rotonde Ponton y bek na RCA Arena.
Animacion ta den man di MC Roberto Geerman, despues di careda tin un team profesional ta duna massage, tin fruta fresco y refreshments pa tur participante.
No keda afo di e sexto edicion di e popular caminata aki. Patrocina pa Powerade y organisa pa RCA cu cooperacion di IBISA y KPA.
Tambe nos lo tin e Harley Davidson Brigade cu lo yuda controla tur skina. Danki tambe na Fruteria Virgilio y Print Media Aruba.


text:
Dialuna, pa mas of menos 12’or di merdia, Central ta manda patruya na un adres na Sero Blanco caminda cu un muhe tabata grita pa auxilio.
N’e sitio polis a papia cu e dama di inicial S, kende a declara cu su yiu homber yama di inicial V, ta un pashent bipolar y cu el a flip.
Polis a mira cu e bentananan di nan vivienda tabata kibra y tambe tabatin juice di tamarijn completamente basha riba vloer. Riba e toonbank den cushina tabatin algun boter bashi di biña.
Segun S, su yiu homber lo a basha biña riba cama y tambe riba su pañanan. Polis a mira cu berdad e camber tabata reboltea y cu e cama tabata muha y tabata hole biña.
S a sigui bisa cu e y su yiu ta biba na Ecuador y a bin Aruba pa vakantie pa 3 luna y cu e dia siguiente nan lo ta bolbiendo bek Ecuador, mirando cu V ta haya crisis di bipolar y cu na Aruba no tin un clinica special pa tratamento medico pa V.
Polis a papia cu V, kende a declara cu e ta un pashent bipolar y ta bou di medicamento pa su problema y cu su mama a gaña di tur loke el a haci.
V na e momento ey tabata rustig y a declara cu e kier bay drumi. V a bay p’aden y e mama a bay na oficina di Copa Airlines pa asina regla e ticket pa bay na pais bek.
Central a wordo poni na altura.


text:
Oranjestad - Dia di mucha no a pasa sin haya atencion di Prome Minister Evelyn Wever-Croes riba su prome dia di trabou. Dialuna den oranan di atardi, Fundacion Sea Bunita Sea Bo Mes, a haci un bishita cerca Prome Minister.
Aruba tin su Gobierno Nobo.
ORANJESTAD - Diabierna 17 november a habri cu bendicion di awa cero y e sentimento di alegria den pueblo di e aire fresco di bon gobernacion.
“Awa den Biña” di Rosabelle Illes
ORANJESTAD - Un poesia dedica na Prome Minister sra Evelyn Wever-Croes. Un momento hopi bunita durante e celebracion di instalacion di nos gobierno diabierna ultimo, tabata ora cu e poeta Rosabelle Illes a presenta un poesia dedica na nos Prome Minister sra Evelyn Wever-Croes.
A Conta Cu Sosten Amplio Y Ta Brinda Un Structura Pragmatico Pa Un Desaroyo Sostenibel Pa Nos Turismo Y Comunidad
Oranjestad - A.T.A. (Oficina di Turismo) y socionan di turismo a conduci varios estudionan y encuestanan ultimo añanan (y prome cu esaki).
Aruba a celebra su gobierno nobo
ORANJESTAD - Gabinete Wever-Croes lo trece progreso y stabilidad. E alegria cu a reina den pueblo diabierna 17 november a wordo demostra e anochi despues cu e 8 mandatarionan cu lo bay goberna nos pais a huramenta na stadhuis dilanti su Excelencia sr. Gobernador Alfonso Boekhoudt.
Aruba Airlines start route naar Bonaire.
ORANJESTAD - Aruba Airlines opent een lijndienst van Aruba naar Bonaire. In de planning staan vier vluchten per week, waarvan volgens de dienstregeling de meeste vluchten via Curaçao gaan.
Acuerdo di cooperacion a wordo firma entre Sindicatonan di Polis di islanan BES, Corsow y Aruba
ORANJESTAD - Recientemente a tuma luga na un actividad di sindicatonan di Polis cu a wordo organisa door di SPA. Sindicatonan di Polis presente tabata NABP BESS, A.B.V.O. y NABP Corsow.


text:
Proyecto di ferry entre Aruba, Bonaire y Corsow ta un posibilidad atractivo pa e 3 islanan
Minister Otmar Oduber a reuni diaranson mainta cu un grupo cu ta studiando e posiblidadnan pa bin cu un ferry entre islanan ABC (aruba, Bonaire y Corsou), un posibilidad cu ta mustra interesante riba diferente nivel pa desaroyo di e tres islanan.
E mandatario a duna di conoce cu aproximadamente 5 aña pasa a tuma lugar un presentacion dor di un grupo priva pa loke ta trata e posibilidad di un ferry entre e islanan y Venezuela, pero ainda tabatin puntonan cu no a wordo elabora totalmente riba nan y awor a bolbe haya e presentacion.
Durante esaki por remarca cu a cambia e structura di pensamento cu tabatin, e ta uno mas amplio cu djis esun turistico y ta mira e parti economico y e desaroyo cu lo por tin entre e islanan. E proyecto ta crea e posibilidad cu entre e 3 islanan por bin cu un ferry, tresiendo sinergia den e sistema di duane y imigracion entre e islanan y ta haci posibel cu turismo y desaroyonan economico lo por tuma lugar logrando di e forma aki un intercambio hopi mas avanza cu loke e ta na e momentonan aki. Tambe por mira e posibilidadnan di intercambio deportivo y cultural entre islanan ABC.
E proyecto den su bachi nobo a hala atencion di e mandatario y a palabra cu dentro di 1 siman lo bin bek na otro pa mira kico e posibilidadnan ta pa Aruba participa den e estudionan necesario pa por mira kico lo ta e consecuencianan positivo y tambe e debilidadnan di un proyecto asina. Tambe Minister Oduber a bisa cu el lo tuma contacto cu e otro parti pa mira e interes di nan parti y haci di esaki un proyecto entre e 3 islanan.
Rafael Estrada, un di e personanan cu ta encarga cu e proyecto di ferry cu yama FOICE (Ferry Onderzoek Inter Caribbean Express). Ta trata aki di un proyecto di un fast ferry cu kier trece manera e mandatario a bisa entre Aruba, Bonaire y Corsow cu lo duna mas contenido na e mocionnan cu Parlamentonan di Aruba, Hulanda, Corsow y Sint Maarten a tuma pa tin un trafico liber di persona y biennan entre Aruba, Bonaire y Corsow.
Sr. Estrada a duna di conoce cu nan ta purbando di haci un estudio final y e lo por keda cla dentro di 3 pa 4 luna y despues di esey lo keda na e 3 gobiernonan pa tuma un decision y e ferry lo por cuminsa opera un 6 luna despues.


text:
Willemstad - Djabièrnè 15 di sèptèmber 2017, personal di HITeam konhuntamente ku personal di UST, a tene kontròl di tráfiko riba Kaya Gutierez i Geraldina. E kontròlnan aki a tuma lugá entre 10.05 or di mainta pa 12.00 or di mèrdia.
Detenshon relashoná ku destrukshon.
Willemstad - Djabièrnè 15 di sèptèmber 2017, alrededor di 14.17 or, Sentral di Polis a dirigí un unidat polisial na un kas den bario di Eendracht pa un kaso di destrukshon.
Ladronisia ku violensia ku kuater detenshon i konfiskashon di un arma di kandela.
Willemstad - Djamars 12 di sèptèmber 2017 alrededor di 10.33 or di mainta, Sentral di Polis a risibí notifikashon di un kaso di ladronisia ku violensia ku a kaba di tuma lugá na un negoshi riba Fatimaweg na altura di un misa.
Kaso di bringamentu ku herido na Belvederestraat.
Willemstad - Djadumingu 10 di sèptèmber 2017, alrededor di 17.13 or, Sentral di Polis a risibí notifikashon ku na Belvederestraat lo tin un bringamentu i ku tin persona heridá.
Detenshon pa ladronisia den área di Sta. Rosa.
Willemstad - Djárason 13 di sèptèmber 2017 alrededor di 04.02 or di mardugá, Sentral di polis a dirigí e personal di Tim di Mantenshon di Òrdu Públiko pa un establesimentu di ‘fast food’ den área di Sta. Rosa pa un kaso di ladronisia.
Entrada hudisial ku detenshon na un adrès na Rooi Santu.
Willemstad - Djaluna 11 sèptèmber 2017, alrededor di 06.00 or di mainta, personal di Divishon di Krímen Organisá a tene entrada hudisial na un adrès na Rooi Santu.
Kuerpo Polisial Kòrsou ta manda unidatnan Sint Maarten
Willemstad- Manera ya ta konosí, orkan “Irma” a asotá e isla di Sint Maarten lagando hopi daño atras. Den e kuadro aki djabièrnè 8 sèptèmber 2017 den oranan trempan di mainta Kuerpo Polisial Kòrsou riba petishon di Sint maarten a manda e promé unidatnan polisial pa Sint Maarten pa duna un man den mantenshon di òrden públiko.


text:
Andin Bikker, den rueda di prensa semanal di Partido POR, Plataforma Forza Nobo, a enfoca riba e hecho cu Minister di Husticia no tin un plan ainda pa combati abuso contra mucha.
Den cada reunion cu e mandatario tin den Parlamento, riba e tema di castigonan minimo, por ehemplo, ora di papia di introduccion di cambio di maneho pa loke ta concerni e castigo dor di Ministerio Publico ora cu tin cierto delito a wordo cometi, cada bez cu ta wordo pidi p’esaki wordo hisa e Minister ta cay den discusion academico, pakico no por, kico ta su preocupacionnan.
Parlamentario Andin Bikker a splica cu ora bo ta Minister di Husticia, en realidad dos codigo bo tin pa combati criminalidad.
“Bo tin e codigo penal caminda cu e castigo ta ancra den dje, pero bo tin e codigo di procedimento penal tambe” Andin Bikker a menciona.
E codigo di procedimento penal ta un instrument importante den combatimento di criminalidad.
“E Codigo di Procedimento Penal di aña 1996, practicamente no a wordo cambia. Na augustus cu a pasa hasta durante e instalacion di un Procurador General y tambe un Huez, a wordo señala cu e Codigo di Procedimento Penal for di 2013 caba nan a entrega un concepto y cu ta wardando p’esaki wordo adapta”, Bikker a splica.
El a papia tocante e adelantonan den nos Madre Patria Hulanda tocante e Codigo di Procedimento Penal por introduci, entre otro, e derecho di e victimanan.
Eynan hopi biaha e ta concentra riba e codigo actual, riba e derecho di esun cu ta wordo acusa. Pero con a para cu e victimanan?
Na Hulanda, por ehemplo, y na Merca tambe bo tin derecho ancra caminda cu e victima y su mayornan por hiba palabra durante un caso penal.
“Esaki ta incorpora den articulo 51 y otronan di e Codigo di Procedimento Penal di Hulanda. Bo tin tambe cu nan a amplia e casonan caminda e victimanan por cobra daño y perhuicio di esnan cu a haci nan daño” Andin Bikker a bisa.
El a trece dilanti cu esakinan ta ehemplonan palpable cu como Minister di Husticia ora bo carece di un vision pa combati criminalidad y bo tin e instrumentonan cu netamente, por ehemplo, cambionan den ley cu bo por moderniza nos leynan, anto bo ta gewoon ta keda drumi den luz berde, bo no ta actuando, no ta moviendo y cada bez cu den Parlamento y otro ocasionnan preguntanan ta wordo haci riba e tematica aki, bo ta keda busca excuse pakico algo no por wordo haci.
“Well, nos den nos opinion, mester por. Pasobra na final di dia e instrumento mas importante cu bo tin ta adapta y moderniza nos leynan, cuminza moderniza nos leynan” Bikker a menciona.
E ta haya cu pesey ta masha importante introduci un Academia di Ley caminda cu por educa e huristanan cu tin interes den esaki, cu sigur tin hopi, pa nan por haya e experticio pa por traha y moderniza nos leynan.


text:
WILLEMSTAD – Manera a keda anuncia recientemente Polis ta intensifica su control pa combati criminalidad en general y posicion di arma di candela ilegal en particular.
Tur dia tin controlnan dirigi na diferente sitio na Corsou.
Den cuadro di esaki, diadomingo 26 di maart 2017, alrededor di 11:00am, un unidad di Polis atento a nota un auto cu glas scur cu tabata staciona riba Kaya Kazerne. E Polisnan a bay direccion di e auto aki pa bay haci un control. Na e momento ey un homber a sali for di e auto y cuminsa cana bay y despues a saca careda core bay.
E homber sospechoso aki tabatin un tas di barica preto hunto cu ne. E Polisnan a persigui e homber aki na pia y a bin deten’e den Kaya Militar. Mesora nan a nota cu e no tin e tas preto mas cu ne.
Despues di un investigacion breve nan a topa cu e tas preto den cura di un cas na Kaya Kazerne cu ta rib’e ruta cu e sospechoso a core durante su huida. Den e tas Polis a haya y confisca un pistol y tambe cedula y rijbewijs di e sospechoso y un portemonnaie.
E sospechoso aki J.I.U.A. naci na Corsou 20 aña di edad a keda deteni como sospechoso pa violacion di Ley di Arma di Candela.
A presenta e sospechoso dilanti di un Fiscal Auxiliar cu a ordena su encarcelamento pendiente di mas investigacion.


text:
Dia 1 sèptèmber 2017 tin reglanan di kompetensia nobo ku a drenta na vigor. E reglanan aki ta ankrá den Ordenansa enkuanto Kompetensia. Palabrashonnan entre empresarionan ku ta limitá kompetensia (kartel) i mal uso di ekonómiko ta prohibí. Tambe sierto fushon i traspaso/ kompra entre empresanan mester wòrdu notifiká adelantá na FTAC. Inkumplimentu ku e Ordenansa por resultá den un multa di 10% di e volúmen di benta anual total di e empresa.
Alberto (Chos) Romero, Presidente di FTAC: “ta importante pa empresanan konosé e reglanan nobo pa kompetensia hustu. Asina nan por evitá ku nan ta violá esakinan.”
Meta di e Ordenansa enkuato Kompetensia ta pa mehorá bienestar di e konsumidó. Alberto (Chos) Romero: “kompetensia ta stimulá empresanan pa hasi lo máksimo pa mantené nan preisnan abou. Palabrashonan entre empresanan (kartel) riba por ehèmpel preis di benta o repartishon di klientela ta redusí kompetensia i netamente ta kausa subida di preis. P’esei nan ta prohibí. FTAC lo supervisá e kumplimentu ku e reglanan aki atentamente. Paso e konsumidó mester bai sinti ku eta bai dilanti.”
E reglanan nobo i un splikashon detayá ta riba e wepsait di FTAC www.ftac.cw. Empresanan por haña tambe informashon enkuantu petishon pa eksonerashon pa sierto palabrashonnan i e notifikashon di fushon. Si empresanan tin pregunta o kier entregá un keho kontra di un abusu di poder por akudí na FTAC. E trahadónan ta kla pa sirbi.
Fair Trade Authority Curacao ta alkansabel na:
Fair Trade Authority Curacao
Pietermaai 6
Postbus 136, Punda
Willemstad
T: +5999 461 00 67
E: info@ftac.cw


text:
E tabata un noticia cu a mira lus di dia practicamente 1 aña pasa, ora cu Panama Leaks a publica mas di 11 mil documento cu a descubri actonan fraudulento dor di diferente persona, instancia, compania y Gobiernonan rond mundo.
Aruba su nomber no a keda afor y por a mira diferente nomber di hendenan local cu a keda publica den e tambe yama “Panama Papers”.
Pero tabata dialuna cu a pasa cu un escandalo a yega Aruba ora cu The Miami Herald a publica un articulo caminda ta papia di un demanda cu nos compania estatal di telecomunicacion, esta SETAR N.V, a entama contra su trahador kende tabata encarga pa cumpra e productonan celular cu dicho compania ta bende.
Den e demanda ta papia di hechonan manera: Suministro di telefonnan celular di segunda mano bou di e promesa di tabata nobo, como tambe di a bende productonan celular cu SETAR N.V cu tabata costa 20% mas hopi compara cu e prijs riba mercado internacional.
Teniendo e hechonan aki na cuenta, nos por conclui facilmente cu esun directamente afecta t’e consumidor cu den e ultimo decada a haci uzo di e servicio y productonan di SETAR N.V.
Den un comunicado di prensa emiti dor di SETAR N.V, e compania a confirma e informacion cu a keda publica den The Miami Herald dialuna atardi.
SETAR N.V den su comunicado a garantisa cu tur nan productonan ta di alta calidad y original, como un manera di purba trankilisa e gran cantidad di cuestionamento cu a keda haci riba social media.
Pero loke cu SETAR N.V no a papia di dje t’e 20% extra cu tur nan clientenan mester a paga pa nan aparato celular den e ultimo 10 añanan.
Tin hopi consumidor disgusta cu SETAR N.V pa cu e fraude aki, y tin cu ta sondeando e posibilidad pa demanda e compania cu nan mesun daño y perhuicio.
Aunke cu SETAR N.V a sigura di no a, of ta bende aparato celular di un calidad inferior, tog hopi consumidor ta keda cu e duda y ta puntrando pa clarificacion encuanto nan producto(nan) cu a keda adkiri den e ultimo añanan.
MINISTERIO PUBLICO
For di vocero di Ministerio Publico, nos a haya informacion cu nan na OM no tin ningun investigacion andando. No tin ningun denuncia oficialmente haci.
Loke si nan sa, cu OM a wak cu SETAR N.V. si y cu ademas tin caso andando na Merca.
Na Aruba mes no tin ningun caso.
REUNION DI PARLAMENTO
Parlamento despues di a tuma nota di e publicacionnan aki, e Presidente di Comision di Telecomunicacion y Transporte, Chris Romero a pidi un reunion di e comision cu caracter di urgencia y si por awe mes.
Chris Romero kier un reunion di e comision, y kier pa ta presente, Director di SETAR N.V. y Hunta Directiva di SETAR N.V. pa nan bin duna cuenta.
Mientrastanto Parlamentarionan mr. Andin Bikker y drs. Marisol Lopez Tromp a pidi un reunion publico di Parlamento, ya cu nan kier pa pueblo haya sa ta kico a sosode, y si no tabata pa Panama Papers, e situacion aki lo a sigui manera nada a pasa.
No ta conoci ki dia e dos reunionnan aki lo por tuma lugar.
OBSERVACION
Nos di AWEMainta a dicidi di consulta cu un experto di e caso aki, kende ta prefera di keda anonimo. Encuanto di e comentarionan: Dicon a haci denuncia na Merca y no na Aruba?
Wel esaki ta debi cu ningun di e companianan envolvi, NO tin hurisdicion na Aruba. Pesey e caso na Merca. Ey nan e demanda tin efectividad.
Na Aruba un caso asina, nan lo trate duna veredicto, pero no por wordo ehecuta.
Bou di e leynan Hulandes e sospechoso lo no haya mucho aña di castigo. Na Merca tin un ley mas specifico pa casonan asina, y por yega te cu 50 aña di prison.
Loke cu SETAR a haci ta di sue tur e companianan menciona. Na Aruba nos no por sue ningun hende of compania.
Si nos por pidi daño y perhuicio, cu pa ley ta regla te cu 50 mil forin. Na Merca, e ta infinito.
Pesey na Merca y no na Aruba.
Corda e caso di hotel ex Radisson, unda e Gerente General haya un boet den corte na Aruba. Y na Merca e guy a keda hari nan.
Otro bon ehempel t’e caso, unda Minister Tico Croes (AVP) a lanta caso contra difunto Ralph Sanches na Miami, encuanto Racetrack. Den dicho caso Corte a pidi pa tende e.o. e actual Minister Mike de Meza, Junior Croes, ruman di Glenbert pa nan envolvimento y ora nan a haci declaracion bao di huramento, Gobierno di Aruba a perde e caso.


text:
Pos Abou – Dialuna marduga den careda di 2:45, polis ta bay Pos Abou pa un auto cu lo dal un palo di luz. E momento ey a papia tambe di persona herida
Na e sitio polis ta wordo bisa cu e chauffeur di e Hyundai Getz, lo a pega soño tras di stuur. Despues a baha caminda na su man drechi dal e contra e palo di luz, caminda un parti di e auto a keda colga den e greppel.
E chauffeur mes tawata levemente herida y a pidi ambulance.
Na e sitio agentenan a lage supla y ta constata cu e cabayero ta bou influencia.
Ambulance a yega y a trata cu ne. Elmar tambe a wordo pidi na e sitio mirando cu wayanan tabata colga ariba caminda, mirando cu e palo di luz a kibra.


text: Diadomigo prome cu 4:30 marduga pafo di molen hendenan a scucha varios tiro cay y a wak un homber benta abou banda di un auto. Varios unidad policial a keda despacha cu urgencia pa e sitio. Ambulance tambe tabata presente y aki paramedico a controla e victima y a constata cu no por haci mucho mas debi e tironan cu el a haya na varios parti di curpa lomba, pia y bou di cabes a pone cu el a fayece na e sitio. Polis a cera full e area pa haci investigacion. Testigo a informa polis den ki auto e sospechoso a bandona e sitio. Fiscal tambe tabata presente pa asina mira e situacion y tuma e curpa den beslag. Manera cu nos haya identidad nos lo informa.


text:
Topa mi na Hòfi di Flor: Poesia i músika ku Crisèn Schorea
Topa mi na Hòfi di Flor ta título di e ‘semi unplugged session’ ku Crisèn Schorea i su banda 8.40 ta presentá djabièrnè 15 di desèmber próksimo pa 20.00 na Landhuis Bloemhof. Durante di un anochi íntimo i ameno Crisèn lo deleitá bo ku diferente piesa skibí i kantá pa su persona. Piesanan manera ‘Súplika di Namorada’, su promé ‘single’ ku ya pa algun siman ta zonando na diferente radio emisora. Tambe Crisèn lo kompartí ku bo su poemanan saká for di entre otro su buki di poema ‘Sinti mi Sinti’. Tur amante di músika, poema i kuminda pa pensamentu na Papiamentu ta keda kordialmente invitá pa topa Crisèn na Hòfi di Flor. Karchinan ta disponibel na Mensing’s Caminada


text:
Willemstad - Op dinsdag 19 december is de heer Lopez Ramirez beëdigd als commissaris van de Centrale Bank van Curacao en Sint Maarten.
Training di prevenshon di atrako ta produsí un donashon pa Fundashon DOG
Willemstad – Koperashon entre securitymanager Ruud Hamers di Goodmen BV i Fundashon DOG ta laga e fundashon yega un paso mas serka di realisá konstrukshon di un sentro di akohida pa kachó na Banda’Bou.
Violensia den tur sentido ta kontra nos norma i balornan
Willemstad - Nos ta yegando fin di aña, ku normalmente ta un temporada ku nos ta para ketu na logronan nan di e aña ku ta finalisando i e espektativa i metanan pa ku e aña nobo. Hustamente den e temporada aki akto nan di violensia ta dal un komunidat muchu mas duru.
'Petishon pa baha gastu di Parlamento'
Willemstad - Frakshon di PAR ta konsiente ku 25% di nos komunidat ta biba bou di liña di pobresa. Ku konsekuensia ku Gobièrnu mester enfoká riba invershonnan pa mehorá e bienestar di e pueblo.
Pago di debe di estudio na DUO 2018
Willemstad - Ministerio di Enseñansa, Siensia, Kultura i Deporte (ESKD) ta hasiendo su máksimo esfuerso pa solushoná e problema di debe di estudio di DUO pa e èks -studiantenan ku ta biba na Kòrsou.
Successful Fundraising Christmas Dinner by the Curaçao Culinary Team"
Willemstad - After a successful fundraising event, the Curaçao Culinary Team is one step closer to reaching their goals of participating at the Taste of The Caribbean Competitions in 2018.
13 trahadó públiko a risibí sertifikado serka Minister Koeiman.
Willemstad - For di ougùstùs 2017 un total di 13 personal di Ministerio di Desaroyo Sosial, Labor i Bienestar (SOAW), huntu ku Ministerio di Enseñansa, Sensia, Kultura & Deporte (OWCS), Ministerio di Salubridat Públiko,


text:
Na caminda pa e di tercer edicion di e annual Aruba Short Film Festival 2016
E gran anochi di gala di e ceremonia pa presentacion di premionan lo tuma lugar na e mahestuoso Crystal Theater na Renaissance riba diabierna dia 25 di november 2016. E lo ta un anochi espectacular unda tur hende lo disfruta di filmnan netamente Arubano. Reserva dia 25 di november venidero pa bay un anochi y apoya nos filmnan local! E Aruba Short Film Festival a cuminsa na 2014 y e promer ganador tabata Darwin Winklaar kende ta studiando arte na Hulanda. E promer edicion a conta cu un gran audiencia y tabata un exito rotundo. Despues di algun luna por a mira algun di e mihor filmnan na Telearuba varios biaha. Aruba Short Film Festival ta un plataforma poderoso pa expone bo talento den film. Na 2015 e magno evento aki a crece y a dividi e participantenan den 2 categoria cual ganadornan a resulta Gabriela Croes y Semi Chahmi. Gabriela ta studiando film na Hulanda y Semi Chahmi ta conoci pa Chahmi Films y hopi mas. Na 2016 nos a opta pa no dividi e participantenan den 2 categoria di edad. Tur persona cu tin pregunta por email nos na arubashortfilmfestival@gmail.com of bishita nos pagina di Facebook. Lo tin ticketnan na benta na e entrada durante di e anochi di e gran ceremonia.


text:
Konsiensia i Kreatividat
"E téknika di Meditashon Trasendental ta un manera simpel, sin esfuerso pa tira un kabes paden, pa eksperensiá un oséano di konsiensia puro, kreatividat puro, puro saber.
E ta un eksperensia puro, pero tambe hopi konosí – e ta bo propio Ser."
David Lynch, produktor di sine i presidente di Fundashon pa Enseñansa Basá riba Konsiensia i Pas Mundial
Oumentá inteligensia i kreatividat
Bo serebro no a bini kompletamente asemblá na nasementu. Pa medio di e proseso natural di madurá i eksperensia, na kada momento bo serebro ta keda kreá di nobo, pa sostene tur bo pensamentu, toma di desishon i komportashon. Kreashon kontinuo di bo serebro ta un proseso dinámiko. .
E eksperensia di sosiegu alerto durante Meditashon Trasendental ta krea e kondishon óptimo pa desaroyá bo potensha kompletu, pa inteligensia i kreatividat máksimo di un manera kompletamente sin esfuerso, mientras e ta prevení efektonan dañino di strès riba e serebro.
The Journal of Creative Behaviour
1979 13:169–180
Efekto di Meditashon Trasendental
Personanan ku a siña Meditashon Trasendental a mustra mas kreatividat den komparashon ku e grupo di kontrol, midí pa medio di un nivel mas haltu di originalidat piktóriko despues di sinku luna di práktika. Nan a mustra tambe mas kreatividat, midí pa nivel mas haltu di fleksibilidat piktóriko i fluides verbal (no den e gráfiko)
The Transcending Brain -6 mins
Dr Fred Travis, Director, Center for Brain Consciousness and Cognition
Explore the benefits


text:
Si mester declara PAWA bancarota
Despues cu nos a publica ayera cu e compania AeroDom XXI a haci un peticion na autoridadnan Dominicano pa laga haci un investigacion di solvencia economico di PAWA Airlines, ta masha reaccion a drenta na nos mesa di redaccion.
Un pregunta cu nos a haya ta, si PAWA tin debe cuantioso na Aruba tambe? Un ehecutivo di AAA N.V. a duna di conoce cu asina leu cu e sa, PAWA Airlines no tin debe pasobra AAA N.V. ta opera cu nan riba un base di cash deal.
Pero AAA N.V. a tuma nota di e publicacionnan cu no solamente a sali na Aruba, pero aparentemente tur rond di Caribe. Y na Aruba, sigur e ex-empleadonan di Air Aruba, no kier tende ni kier mira Simeon Garcia, kende ta doño di PAWA, kende nan ta considera un “boef”, kende a perhudica sigur 300 tata y mama di famia, ora el a laga Air Aruba bati bancarota, pero e si a keda bon.
Otro informacion cu nos a haya ayera ta, cu aparentemente masha hende a cumpra pasashi pa bula cu PAWA, no pasobra nan kier bula bay Santo Domingo, pasobra practicamente PAWA a tuma tur ruta cu InselAir tabata bulando y bulando di PAWA, tin pasahero ta kere cu nan por yega p.e. mas liher Miami, Puerto Rico, Haiti, Cuba, y tur otro isla Caribense, pa cual no tin conexion aereo awor.
Cu excepcion si un pasahero kier bula cu American, y via di Miami por bay un di e islanan di Caribe, loke sigur ta mas caro.
Pero si PAWA mester ser declara bancarota, tur esnan cu a cumpra pasashi lo por perde nan placa.
DEBE CUANTIOSO
Di acuerdo cu AeroDom, “PAWA debe te cu awe e suma di US $ 1,062,809.61 servicionan cu Las Americas International Airport, Jose Francisco Peña Gómez (AILA-JFPG), a duna.
Apesar di tur esfuerzo haci y promesanan haci, PAWA no ta cumpli cu su obligacionnan, loke ta pone cu AeroDom ta evaluando pa cuminsa un caso legal contra di PAWA, pa por haya nan placa.
AeroDom no mester ser mira como un compania cu ta subsidia PAWA, cu cada dia cu pasa, e debe ta sigui aumenta.
Pasobra no ta solamente AeroDom, PAWA debe pero tambe varios compania cu ta duna otro tipo di servicio n’e compania di aviacion.
E situacion ta serio, y no por permiti pa pone bida di e pasaheronan den peliger.


text:
Philippe Coutinho verlaat Liverpool voor FC Barcelona. Beide clubs hebben zaterdag overeenstemming bereikt over een directe overgang van de Braziliaanse aanvaller. Coutinho heeft van zijn club officieel toestemming gekregen om de transfer af te ronden, meldt Liverpool in een summiere verklaring. Barcelona maakt ook melding van zijn komst. De Engelse club heeft niet bekendgemaakt wat Barcelona betaalt voor de 25-jarige Coutinho, ...Read More »
Latest News
77-jarige in woning beroofd
PARAMARIBO – Een 77-jarige man is vrijdagochtend in zijn woning in het district Wanica beroofd door twee mannen. Zij drongen het pand via de voordeur binnen. Het slachtoffer werd wakker door het gestommel. Onder bedreiging van vermoedelijk een vuistvuurwapen werd zijn halsketting weggerukt en zijn mobiele telefoon buitgemaakt. Na de daad renden de rovers weg, maar het is niet bekend ...Read More »
Biological Products for Industrial & Other Uses Central America Report – satPRnews (press release)
Biological Products for Industrial & Other Uses Central America ReportsatPRnews (press release)The Biological Products for Industrial & Other Uses Central America Report gives Market Consumption / Products / Services for 31 countries by each Pr...Read More »
Venezuelan President Shuts Down Travel to Aruba, Bonaire, Curacao – Voice of America
NuStar GP (NYSE:NSH) Stock Rating Lowered by Zacks Investment Research – TrueBlueTribune
Venezuela a cera wafnan y aeropuertonan cu comunicacion cu Aruba,Corsou y Bonaire, pa 72 ora
E medida a drenta na vigor mey anochi ORANJESTAD(AAN)—Ayera anochi President di Venezuela, Nicolas Maduro a anuncia cu Venezuela ta cera wafnan y aeropuertonan cu tin comunicacion cu Aruba ,Bonaire y Corsou, pa 72 ora como medida pa caba cu contrabando. E oranan a cuminza core mey anochi awe y segun e informe, debi na contrabando di mineralnan y otro ...Read More »
Desicionnan cu Gabinete Mike Eman a tuma den periodo demisionario no ta valido
GOBIERNO DI ARUBA: Prome Minister Evelyn Wever-Croes: Mike Eman a pusha hopi hende den aparato gubernamental despues di eleccion Esnan cu no tabata ambtenaar prome y tabata traha den bureau di minsternan a haya carta ORANJESTAD(AAN)– Aparte di tur e problemanan cu e Gobierno aki a haya cu e traspaso di gobernacion cu ya na varios ocacion Gobierno di Aruba ...Read More »
Ningun hende cu tin mas di 20 aña trahando den gobierno a haya carta di retiro
Prome Minister, corigiendo mentira di Parlamentario di AVP ta bisa: Den algun caso specifico, hefenan di departamentonan mes no a regla papelnan di trahadornan cu tin mas di 2 aña trahando ORANJESTAD(AAN)— Un Parlamentario di AVP ta insinuando cu tin personanan cu e wordo retira mientras nan tin 2, 5 of mas aña trahando y te hasta algun cu ya ...Read More »
Mediador lo warda un rato y dado momento yama partidonan FTA y CMB na mesa
ORANJESTAD(AAN): Mediador di Gobierno , Anselmo Pontilius a splica cu awor aki ta pendiente pa haya e firmanan di trahadornan di CMB cu kier ta parti di sindicato FTA. Si e dunado di trabao bisa cu e ta reconoce e sindicato, asina mes e pruebanan ey mester bin riba mesa. Ta pendiente e contesta. Si no tin e contesta, nan ...Read More »
Minister Oduber a enfatiza riba desaster grandi den DIP
Practicamente ta habri un porta hancho di corupcion ORANJESTAD (AAN): Minister di Infrastructura y Medio Ambiente sr. Otmar Oduber a splica durante un conferencia di prensa cu e desaster den departamento di DIP ta asina grandi na e momentonan aki, cu nan no por midi ainda kico of con grandi e daño ta pa comunidad di Aruba. El a indica ...Read More »


text:
Partido MEP ta participa fayecimento di Licenciado Gustavo Carvajal Moreno, co-fundador di nos organizacion Conferencia Permanente de Partidos Politicos de America Latina y el Caribe, COPPPAL. Sr. Carvajal a fayece na Mexico.
Nos ta despedi di un Latino Americano cu a aporta n’e desaroyo politico di America Latina y Caribe atrabez di COPPPAL cu el a funda, cu e fin di defende democracia y institucionnan huridico politico.
Tambe cu e meta pa promove su desaroyo y perfecionamento, fortalece e principionan di autodeterminacion di e pueblonan di America Latina y Caribe, promove e proceso di integracion regional y e soberania di e paisnan di e region.
Sr. Carvajal tabata un amigo di sr. Betico Croes den felis memoria, y su sosten tabata instrumental pa Aruba a logra su Status Aparte na 1986.
Sr. Gustavo Carvajal a sostene lidernan di MEP sr. Nelson Oduber y sra. Evelyn Wever-Croes, y su gran amigo sr. Rudy Croes, Vice Presidente y Coordinador General di casonan Colonial pa COPPPAL.
Sr. Gustavo Carvajal a bishita Aruba varios biaha, y tabata presente n’e ultimo Congreso di partido MEP na 2015.
Gran famia di MEP lo haya su falta, y su legado lo keda como un guia pa nos.
Cu sr. Carvajal sosega na pas.


text:
Lopende Zaken??? PAR ta bendiendo tur kompania di Gobièrnu bou di e kapa di “Partner Stratégiko”
Ta esaki ta e solushon?
Tin un maneho den ehekushon pa den un tempu rèkert bende tur nos kompanianan di Gobièrnu ku kompanianan Hulandes, sin niun klase di orientashon ken lo paga mas òf lo nifiká di bèrdat algu progresivo i positivo pa Kòrsou.
Marriott Hotel: Na Desèmber 2015 e minister di Partido PAR a disidí di sera Marriott Hotel i laga 250 trahadó pèrdè nan trabou, for di e dia ei nos tin 350 kamber ménos pa Turismo i 1000 miembro di famia sin entrada pa e próksimo 2 añanan
DRY DOCK (DOK): Na yanüari/febrüari 2016 a start benta di DRY DOCK “DOK” ku kompania DAMEN ku na final di dia a pidi pa e STATUS di E-zone pa asina paga ménos belasting posibel aki na Kòrsou, algu ku DRY DOCK den man di Kòrsou nunka no a pidi. Debí ku mas negoshi wòrdu hasi den DOK mas plaka lo drenta den kaha di Gobièrnu via di belasting pa pueblo di Kòrsou i esaki semper tabata e interes prinsipal.
Ora nos a kere ku lo inyektá kapital fresku i ekspandé aktividatnan kreando mas kupo di trabou, awor ta resultá ku a pidi minister di Ekonomia di PAR pa nan spar sèn pa manda DOK fayit pa asina no tin nodi di paga Kontratistanan lokal i mas ku 500 trahadó e debe ku DOK tin na nan pa trabounan ehersé, konsekuentemente awe nan lo pèrdè 0,50 sèn riba kada 1,00 florin ku DOK debe nan.
INSEL AIR: A inyektá 33 mion florin di pueblo den un Kompania priva, no tin nada riba papel di un supuesto monto di sèn pendiente pa saka for di Venezuela, tin un Grupo di Sur-Amerika (AVIANCA) pa mas ku un aña ku interes di kumpra e kompania priva, pero a lanta un komishon pa stroba esaki, ademas awor ke pak Insel Air ku aerolinea LIAT ku tin problemanan años kaba pa mantené kabes riba awe.
Na final di dia 600 trahadó su pan ta na peliger for di aña pasa, a inyektá 33 mion florin den Insel Air na lugá di a lanta un fondo pa e trahadónan i pueblo ta pèrdè e 33 mion florin, mas tristu ainda ta ku entre 200 pa 250 trahadó lo bai kas tòg. Gobièrnu i e komishon instalá dor di e Minister di PAR huntu ku e direktor buska for di afó ta blòkiando negoshashon ku Avianca pa pusha LIAT airlines komo e kumpradó.
CURAÇAO PORTS AUTHORITIES (CPA): Awor ke bende CPA ku un grupo Hulandes, miéntras ku CPA ta e kompania di Gobièrno ku tin tur Monopolio den haf, dor ku e ta e úniko ku tin outoridat i ta kobra pa tur aktividat portuario na tur nos Puertonan di profundidat ku nos pais tin. Esaki miéntras ku e Gobièrnu demishonario ya no tin mayoria ni sosten pa ehekutá niun di e manehonan aki.
Ta esaki ta e solushon………………..?
Frakshon di MFK
Willemstad, 5 di mart 2017,


text:
Koyari – Diahuebs atardi polis ta bay Koyari pa un accidente cu hende herida.
Na yegada nan ta constata cu un di esnan envolvi tin un corta serio na su lomba.
Por a wak dos auto, ambos a bay pega den mondi. Ta trata di un Audi y un truck di carga.
Loke nos a comprondr tawata cu, e truck lo a bay bira na su man robes y tawata net ora cu e Audi a bay pasa.
Ambulance a presenta y a trata e cabayero herida y a hibe hospitaal.
E Audi no tawata tin ningun papel na ordo. Polis a laga takelwagen bay cu ne, pa te ora e chauffeur trece tur papel e lo haya su vehiculo bek.


text:
Boliviastraat – Diahuebs mainta polis a bay un adres den Boliviastraat, pa intermedia entre dos bisiña. Patruya na yegada a compronde cu ta trata di un señora conoci pa nan, caminda cu ta varios biaha polis mester a atende cune.
E biaha aki ela cuminsa reclama un bisiña cu a cuminsa corta un mata, e señora no tawata kier esaki.
Polis a splike na tur idioma cu e no mester worry, paso e mata no ta dje y e bisiña por haci loke e kier cu e mata.
Ni asina, ta parse cu e señora no ta compronde of no kier compronde y ta sinta haci dificil.


text:
Lenga di mi mama y Aruban landscapes
Diamars awor autor Denis Henriquez lo ta na biblioteca pa un presentacion special. Esaki ta cuminsa 7or y mey y ta tuma lugar den hardin di departamento Arubiana/Caribiana na Bachstraat # 5.
Durante e encuentro aki autor Denis Henriquez ta presenta su dos ultimo bukinan "Lenga di mi mama" y "Aruban landscapes" y Sr. Denis Henriquez ta papia tocante su bukinan y kico ta su inspiracion pa skirbi.
"Lenga di mi mama" y "Aruban landscapes" ta dos obra cu a keda ‘drumi algun aña. Den un entrevista Denis ta conta cu nan ta dos obra “cu a keda drumi durante hopi aña. Den bes en cuando mi tabata repasa y edita e texto, cambia algo aki, kita algo aya. Aña pasa mi a dicidi di stroba nan soño dor di laga mi amigo Wim Rutgers tira un bista riba nan. Ta Wim a conseha mi pa sigui traha riba un publicacion. Di un cos a bini otro y e dos compañenan a materialisa den forma tangibel di dos buki.” E dos bukinan ta publica cu sosten di UNOCA.
Denis Henriquez (’45) ta bon conoci den mundo literario di reino. Algun obra cu por menciona di Denis ta e.o.: Ariba tereno di teatro: Mayan Dalia lo ta mi Dalia (1978), Fenchi a gana premio mayo (1981), The Mad T-party (1983) y E soño di Alica (1988). Den ramo di poesia: Kas Pabow (1988) y pa locual ta trata novela: Zuidstraat (1992), Delft Blues (1995) y De zomer van Alejandro Bulos (1999).
Denis Henriquez ta mas conoci cerca studiantenan di tur tempo cu por a scohe pa lesa ‘Zuidstraat’ pa nan lista di Arubaanse literatuur. Zuidstraat ta duna e lesador un bista di e bida den un caya of bario na Oranjestad den añanan cincuenta di siglo pasa. Lo tin oportunidad pa haci e autor pregunta riba su bukinan pero tambe skirbimento. Interesante pa tur esnan cu un curiosidad pa e mundo literario y e proceso cu un autor ta pasa aden pa yega na un produccion completo, su motivacion y inspiracion. Un invitacion ta bay pa publico en general y muy en especial studiantenan cu tin buki di sr. Henriquez riba nan lista pa conoce e autor di cerca. E encuentro aki ta otro siman diamars 21 di april den hardin di Arubiana/Caribiana na Bachstraat 5, Oranjestad, di 7.30 pa 9 or di anochi.
Bo(so) presencia ta hopi aprecia.


text:
Konsulta Urológiko & Andrológiko
Den konsulta urológiko i andrológiko ta balua posibel kousanan maskulino di problemanan di fertilidat. Algun di nan por ta:
- Presensia di inflamashon di adernan riba “cordón spèrmátiko”.
- Desekilibrionan hormonal.
- Prosesonan inflamatorio.
- Uso di remedinan.
- Opstrukshon di kanalnan.
For di baluashon aki, por resultá diferente modalidatnan di tratamentu manera uzo di remedi, siruhía òf uzo di téknika di reprodukshon asistí (inseminashon artifisial, fertilisashon in vitro, entre otro).
E konsulta a ser realisá pa un urólogo specialisá na andrología (parti di medisina ku ta studia e problemanan di erekshon i infertilidat maskulino).


text:
E prome baby di aña 2018 ta un mucha homber cu a nace 04:59 na Dr. Horacio E. Oduber Hospital y a haya e nomber Dwayne Aiden Anderson Woods.
Dwayne ta e prome yiu di Dacey Woods y e tin un peso di 2735 gram y un largura di 47 cm. Baby Dwayne a nace di un parto natural door di partera Wies Haverkamp di Cas di Partera. E mama no a spera e baby nace asina pronto door cu e tabata di nace dia 10 di januari. Dacey tabata celebrando e cambio di aña na cas y a cuminsa haya dolor despues di tiro. E parto a bay bon y Dacey ta hopi contento y masha orguyoso di por habri aña 2018 cu un miembro nobo den famia.
E ultimo dia di aña 2017 a nace un total di 6 baby di cual 4 tabata mucha homber y 2 mucha muhe. E ultimo baby di aña 2017 tabata un mucha homber cu a nace 1:50 di merdia via di un parto natural door di Cas di Partera. E mama tabata sinti bon y por a bay cas pa celebra e cambio di aña hunto cu su baby.
Un danki grandi ta bay na zuster M. Arends y zuster P. Vackier na departamento di Maternidad. Tambe nos ta gradici e sponsornan Johnson & Johnson di Manrique Capriles, Medela di Two Verses, Ennia y Medicosmetics pa e regalonan bunita pa a mama y baby di aña. E miho deseonan pa tur baby y nan famia di parti di Dr. Horacio E. Oduber Hospital. Pabien Aruba cu Dwayne, e prome baby di aña!


text:
ORANJESTAD(AAN): Den careda di 5or diaranson atardi, patruya di trafico a ser dirigi riba e caminda pariba di Centro di Bario Playa Pabou.
Eynan a sosode un accidente y un di e autonan a cay den e rooi. Na yegada di Polis a bin topa cu un Yaris den e rooi benta.
Polis a bay chek kiko exactamente a sosode y a bin saca afo cu e e Chevrolet Captiva SUV color oro numera A-9198 bayendo Noord a bay pa lora na su man robes pa bay na Centro di Barrio y na dado momento e Toyota Yaris color shinishi numera A-47437 a bay pa pasa e Chevrolet y no a paga tino cu e chauffeur cu e SUV a bay pa lora na su man robes.
A dal den e SUV y despues bay termina den e rooi. Daño material tabata bastante. Ningun hende a resulta herida.


text:
ORANJESTAD (AAN)- Diahuebs anochi a tuma lugar na Centro di bario Tanki Leendert e festival di Dande Infantil-Hubenil 2017. Y e anochi aki a keda demostra cu tin hopi talento Arubiano y cu kier tin nos cultura na pecho pa asina sigui engrandece nos Dande. E anochi aki tabata tin participacion den 4 categoria y tambe tabata tin competencia pa e propio composicion pa fin di aña.
Esnan presente a keda masha impresiona mes cu e dedicacion cu cada mucha a pone den nan cancion pa asina deleita tur esnan presente cu nan bendicion di fin di aña cantando nan Dande. Como resultado final a keda lo siguiente:
Composicion di fin di aña a keda Asia Libiee cu Tipico Katatumbo
Na di dos lugar Jeshua McCollum cu Alma Folklorico.
Den categoria 4-6 aña a keda como Reina di dande Kitai Maria de Jongh acompaña pa Tipico Alegre Kadushi Largo.
Den categoria 7-9 aña a keda na prome lugar Mia McCollum cu Alma Folklorico. Na di dos lugar a keda Asia Libiee cu Tipico Katatumbo y na di tres lugar Lendon Albus cu Tipico Alegre Kadushi Largo.
Den categoria 10-12 a keda na promer lugar Xenon Daal cu Tipico Alegre Kadushi largo, na di dos lugar Jeshua McCollum di Alma Folklorico y na di 3 lugar Zyquelo Guerrero di Nelson y Su Tipico Luz di Luna.
Den categoria di 13-17 aña a keda na promer lugar Robert Frank Maduro Jr. acompaña pa Alma Foklorico, na di dos lugar Priscilla Quant cu Alma Folklorico y na di tres lugar Steve Geerman acompaña pa Nelson y su Tipico Luz di Luna. Un pabien na e organizadornan cu e bunita festival y tambe un pabien na DIARIO TV cu a brinda esnan na cas un tremendo transmision.


text:
Entrante otro siman, Gobernador di Guajira (Colombia) Wielder Guerra lo ta realisando un bishita di trabou na Aruba. E anuncio aki a wordo haci pa director di Fundacion Rancho, Clifford Rosa, kende a laga sa cu e bishita aki ta coincidi cu e siman cu e fundacion aki ta celebrando 7 aña di existencia.
Sr. Guerra ta un investigado antropologo bon amigo di Aruba kende a yega di presenta su ultimo buki “El Mar Cimarron” na Museo Arkeologico di Aruba, aña pasa. Recientemente presidente Colombiano Juan Manuel Santos a dicidi pa sr. Guerra kende no ta politico lo ta encarga cu gobernacion di Guajira te ora cu un eleccion nobo lo tuma luga den e departamento Colombiano aki.
Sr. Rosa a cualifica e bishita aki como uno unico cu ta habri hopi posibilidad pa fortalece entre otro e lasonan comercial historico entre Aruba y Guajira. E relacion aki a cay hopi pero esfuersonan ta wordo haci pa e por reactiva. P’esey e ta haci un yamada na e gremio comercial di Aruba pa probecha e bishita aki y asina formula tur nan preguntanan y inkietud cu nan tin riba e tereno aki. Sr. Rosa a declara cu e Gobernador lo bin cu un delegacion y nan ta personanan cu ta forma parti di su gabinete. Tambe lo bin representante di Camara di Comercio di Guajira.
E presencia di Gobernador di Guajira lo yuda fortalece algun proceso cu ta bin tumando luga riba tereno cultural y comercial cu fundacion Rancho ta bin promoviendo ultimo tempo. “Gobernador ta bin pa sondea y concretisa cierto desaroyonan cu ta biniendo”, el a bisa. Den principio nan ta bay informa Camara di Comercio di Aruba (KvK), pero esaki ta parti di e trabou diplomatico relaciona cu e bishita aki y cu nan ta laga den man di departamento di Relacion Exterior y departamento di Cultura di Aruba. Nan ta trahando ariba e agenda aki, considerando cu e bishita aki ta coincidi cu un fin di siman cu tin actividadnan nacional y dianan festivo.
Fundacion Rancho ta fungi como intermediario pa facilita e bishita di Gobernador di Guajira y tambe lo traha un agenda di nan actividad riba nos isla. “Pa asina ey e por bira un bishita hopi special pa e comerciantenan y e comunidad Guajiro na Aruba. Tambe tur interesado y tur investigado”, segun sr. Rosa.
E ta informa cu e prome encuentro cu Gobernador di Guajira lo ta riba dia festivo di Rey, kiermen 27 di april, unda e lo sostene un reunion cu departamento di Cultura (DCA) pa “inicia un proceso”. Gobernador di Guajira lo ta hopi habri mirando cu lo tin mas actividad den cuadro di fundacion Rancho su 7 aña di existencia y esaki ta un parti di dje.
Tambe 28 di april nan lo organisa un encuentro na Museo Historico unda un invitacion general ta bay pa tur interesadonan. E dia ey Gobernador di Guajira ta bay trece informacion amplio pa comunidad di Aruba, y comunidad di Guajira tambe.


text:
“Ya for di 2008 diferente stakeholders na Aruba a traha riba un strategia pa asina haci Aruba un pais sostenibel. Na 2010 nan trabou a culmina den e rapport Nos Aruba 2025.
Un rapport amplio cu a conta cu e input y sosten di un grupo grandi di nos comunidad cu participacion di hoben, empresario, medio ambientalista, gremio, sindicato, gobernante etc. cu a formula nan deseo y e caminda pa cana pa yega na un Aruba sostenibel di berdad.
Lamentabel ta cu e rapport Nos Aruba 2025 no a wordo implementa. Na momento cu Gabinete Eman a yega na mando, Mike a djis hink’e den lachi p’asina e por cumpli cu e farce berde cu nos ta mira na Aruba na e momentonan aki”, segun Parlamentario mr. Xiomara Maduro.
Nos Aruba 2025, relevante y internacionalmente premia
“Nacionnan Uni a bin cu 17 meta pa logra desaroyo sostenibel mundial y na Aruba un comicion a wordo lanta pa haci un inventarisacion con Aruba ta para y kiko mester wordo haci pa por logra e metanan aki. Pa e tarea aki nos ta convenci cu e informacion compila den e rapport Nos Aruba 2025 cu ta data di 2010, ainda ta relevante pa e tarea aki.
Lamentabel ta cu nos no ta tende Minister Eman of esnan encarga cu e tarea aki menciona e nomber di e rapport Nos Aruba 2025. Con cu bay bin e rapport Nos Aruba 2025 ta algo visionario haci specialmente pa nos pais y cu ademas a gana premio internacional pa e forma con un grupo grandi di nos comunidad a participa pa pone un strategia den otro pa nos sostenibilidad di berdad. Un rapport asina relevante y internacionalmente premia no por a djis wordo hinca den kashi y wordo lubida”, Parlamentario Maduro ta splica.
Cambio di farce berde pa sostenibel di berdad
“Nos mester atende cu e tema di sostenibilidad di nos pais na un manera serio. Sostenibilidad no ta ora cu sponsernan di campaña ta haya parkenan solar, of Phillips ta haya e previlegio pa deliver 12 mil luz di LED pa Eman pega rond di Aruba, of un tal Leoncita haya chens pa deliver klinker, piedra y santo pa Green Corridor pa cual naturalesa a wordo malamente roza y destrosa. Esey no ta sostenibilidad, esey ta e farce berde pa acomoda sponsor y sostenedor di partido AVP.
Aruba mester un cambio den cual tur nanishi ta dirigi riba e bienestar y sostenibilidad di berdad pa nos pueblo y pais. Nos Aruba 2025 a mustra nos un caminda realistico pa Aruba por bira sostenibel di berdad. Den un proximo gobernacion di MEP nos lo haci debidamente uzo di e informacion di e rapport aki y nos no lo tene berguensa pa mustra mundo e producto, e vision y deseo di nos mesun pueblo pa e sostenibilidad di berdad di nos Aruba stima”, Parlamentario mr. Xiomara Maduro ta conlcui.


text:
Paul Croes su detencion ta keda interes di pueblo, si mira con ultimo dianan hasta a cuestiona cu mester denuncia Ministerio Publico na Corte di Derecho Humano, si mira e trato cu e ta hayando, e.o. cu el a ser restringui di por mira su famia, esta su yiunan y su señora.
For di su detencion, e no a haya oportunidad di mira su famia.
Ultimo biaha cu su detencion a ser prolonga tabata cu 30 dia mas. Esaki nifica cu dicho 30 dianan ta den expira y kico lo pasa e ora ey?
E hecho aki a pone nos di AWEMainta averigua cu Ministerio Publico e status di Paul Croes y aki nos a haya informacion cu su periodo di verlenging gevangenhouding lo termina riba 15 di November awor.
Pero ya caba Ministerio Publico tin planea pa pidi pa bolbe verleng esaki cu 30 dia mas. Si t’asina no t’asina cu manera ta ser bisa, cu e caso mes lo keda trata na decemeber awor.
Si Ministerio Publico tin intencion pa prolonga Paul Croes su detencion, esaki mester wordo trata prome cu 15 di november awor
E prolongacion aki, si e wordo aproba pa Huez, lo ta pa 30 dia mas. Conocedornan di ley ta di opinion cu su detencion lo wordo prolonga, pero na mesun momento Huez lo suspende su detencion. Pero esey, nos expertonan huridico ta kere, pero no necesariamente lo mester t’asina.


text:
Un mama turista ta ser sospecha di a hoga su 2 yiunan den e badkuip di un hotel luhoso na Corsow. Hororoso… Con un mama por jega asina leu? Kico nos por hasi pa evita crimennan asina?
Un mama turista ta ser sospecha di a hoga su 2 yiunan den e badkuip di un hotel luhoso na Corsow. Hororoso… Con un mama por jega asina leu? Algun luna pasa na Belgica un mama a entrega keho cu su 2 yiunan a disparse. Despues di investigacion profundo a resulta cu e mama mes a mata nan, kap nan na mochi y pone e mochinan den su freezer hunto cu e resto di carni. Con un mama por hasi algo asina???
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no brasa nos television, ni nos BB, ni nos Facebook… nos por brasa otro hende… Ken abo a brasa awe?
Mi ta corda cu algun anja pasa mi a scirbi e articulo ‘Cuanto mi ta bal?’. Tabata un tempo meimei di mi buskeda pa mi contestanan di bida. Awe, mi sa con hopi mi ta bal, den mi mesun bista, sin importa kico otro hende ta pensa di mi. Tin mes tanto berdad cu tin hende riba mundo, pues e berdad lo cambia continuamente. Pa mi tambe. Mi ta di bishita cerca mi yiunan y mi nietonan na Hulanda. Y mi ta sinti felicidad den cosnan chiquito den e bida di tur dia, escogencianan personal. Mi ta encanta di sinta y combersa cu mi nietonan. Combersa di berdad, scucha otro, hasi cos loco cu otro, hari di e profundo di nos curason. Cosnan simpel, pero di un grandesa infinito. Mi nieto Ransley mester bira un clown dokter, pasobra tur caminda cu e jega e ta conquista curason di cada hende, grandi y chiquito… su ruman Xummer ta puro ternura y hunto nan ta entretene henter un publico…
Mi ta bay bek den tempo y ta realisa con hopi mi tabata busca felicidad pafo di mi mes… con hopi mi tabata busca pa haja mi balor den e reconocimento cu otronan lo duna mi. Awo mi ta realisa cu ami ta e unico fuente berdadero di mi felicidad dor di escogencianan cu mi ta hasi y e sentimentonan cu mi ta scoge. Biba den e e presente. Pensa bon di mi mes y di otronan. Dios ta puro amor, amor puro y si ami ta yiu di Dios ami tambe ta igual. Y mi ta scoge pa cambia e felicidad grandi pa e felicidad chiquito, unda di berdad e ta bal… podise ta den e chiquito, tin e felicidad grandi!!!
Mi ta realisa cu ami ta di e generacion cu kier a trese cambionan grandi den e mundo cu mi ta biba aden, mas husticia social, mas conciencia pa cuida nos medio ambiente, rescata nos balornan sano, stimula un mente critico. Mi a dedica hopi ora na mi idealnan, mi tabatin menos tempo cu mi a desea pa pasa cu mi yiunan. Pero nunca ta laat, pa refocus.
Mi a sinja hopi den e lunanan cu a pasa. Mi a contempla bida y contempla mi mes. Mi a sinja lesnan balioso, cu no a bin den mi bida por nada. Mi ta riba e caminda di e lus… no mas duda… awo mi sa, kico mi ta bal!!! Mi bal ‘Felicidad!’
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no por brasa nos television, ni nos BB, ni nos Facebook… nos por brasa otro hende… Ken abo a brasa awe?
Balor y lus….
Mi tin gan’i core… duro duro…
Rumbo pa mi liberacion…
Los… los …los…
Los di mi rol di victima….
Radiante den mi propio gloria…
Los di mi pasado…
Los di e dolornan…
E complejonan di inferioridad…
Los di mi ansha y miedonan…
Leu…leu di nan tur…


text:
Seis luna pasa, a tuma lugar e asina yama “Justitieel Vierlanden Overleg” (JVO), na Aruba. E reunion aki ta wordo organisa cada pasa seis (6) luna y e biaha aki, esaki a tuma lugar na pais ruman Sint Maarten. E dos dianan, esta dia 10 y 11 di juli 2017, e reunion
Day: July 11, 2017
Pueblo completo por conoce desaroyo di Aruba y aporta na su futuro a traves di www.boaruba.aw
Dialuna mainta Prome Minister Mike Eman den presencia di Minister di Infrastructura Benny Sevinger a anuncia e lansamento di e website yama: www.boaruba.aw cu ta habri tambe si ta pone e extension ‘.com’. E plataforma di informacion digital ta combina cu salanan di exposicion fiho na Oranjestad y San Nicolas, como
Mediador di Gobierno a calma e situacion tenso entre STA y gerencia di Arubus
“Calidad di bida ta derecho di nos tur” – Andriani Geerman candidato nobo riba lista di partido POR
Maurits Malmberg: Bushiri, di un ruina pa un area publico pa hoben y grandi
Mio no ta bancarota, pero ta Gobierno a retira su licencia
Parlamentario Jeffrey Kelly (AVP): Un lider politico no por ta dispuesto pa sacrifica futuro di fondo di pensioen pa haya voto
Parlamentario Jennifer Arends-Reyes (AVP): Parlamento a aproba mocion pa haci sondeo pa por contribui cu opvang di yiunan y wak si tin espacio fiscal pa haci e deducibel
Lider di POR Otmar Oduber ta dune un caluroso bon bini Andriani Geerman ta uni na POR pa trece mehoracion den diferente area a base di experiencia propio
Di acuerdo cu BCA, Maneho monetario (mei 2017) – Reserva internacional a conoce un leve aumento di 3.2%
Aruba no tin inflacion Durante e reunion di dia 4 di mei 2017 e Comite di Maneho Monetario (CMM)[1] di Banco Central di Aruba (BCA) a dicidi pa mantene e porcentahe actual di e tasa di e “reserve requirement” na 11% y e “advance rate” na 1%, despues di a evalua